Document ID: 32005D0752

KOMMISSIONENS AFGØRELSE
af 24. oktober 2005
om oprettelse af en ekspertgruppe for elektronisk handel
(2005/752/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab, og
ud fra følgende betragtninger:
(1)
I overensstemmelse med Europa-Parlamentets og Rådets direktiv 2000/31/EF af 8. juni 2000 om visse retlige aspekter af informationssamfundstjenester, navnlig elektronisk handel, i det indre marked (direktivet om elektronisk handel) (1) er medlemsstaterne blevet anmodet om at udpege et eller flere kontaktpunkter med henblik på at øge samarbejdet med andre medlemsstater (direktivets artikel 19, stk. 2).
(2)
I kapitel 7 i den første rapport om anvendelsen af direktiv 2000/31/EF om elektronisk handel (KOM(2003) 702 endelig af 21. november 2003) hedder det, at Kommissionen nu vil »koncentrere sig om at sikre, at dette administrative samarbejde også fungerer i praksis, og at der fortsat udveksles oplysninger mellem både Kommissionen og medlemsstaterne samt mellem medlemsstaterne indbyrdes«.
(3)
Endvidere er det nyttigt at give medlemsstaterne mulighed for at drøfte problemer i forbindelse med anvendelsen af direktivet om elektronisk handel og nye spørgsmål på området. Det er også vigtigt at fremme og lette samarbejdet mellem dem og Kommissionen. Ekspertgruppen bliver derfor et nyttigt forum dels til udveksling af synspunkter om direktivets gennemførelse og anvendelse i praksis, herunder informationer om forbruger- og erhvervssammenslutningers adfærdskodekser, lovregulerede erhvervs adfærdskodekser i forbindelse med onlinereklame, national retspraksis, navnlig i forbindelse med bestemmelserne om ansvar, udviklingen jf. direktivets artikel 21, f.eks. erstatningsansvar for tjenesteudbydere af hyperlinks og søgemaskiner samt procedurer for fjernelse af ulovligt indhold (»notice and take down procedures«), dels til drøftelse af omfanget af de efterfølgende evalueringsrapporter om anvendelsen af direktivet om elektronisk handel.
(4)
I henhold til Europa-Parlamentets og Rådets forordning (EF) nr. 2006/2004 af 27. oktober 2004 om samarbejde mellem nationale myndigheder med ansvar for håndhævelse af lovgivning om forbrugerbeskyttelse (»forordningen om forbrugerbeskyttelsessamarbejde«) (2) oprettes der et netværk af offentlige myndigheder, som er ansvarlige for at beskytte forbrugernes økonomiske interesser. Myndighedernes beføjelser med hensyn til undersøgelser og håndhævelse harmoniseres i et vist omfang, og der træffes foranstaltninger med henblik på gensidig bistand. Bestemmelserne i direktiv 2000/31/EF om beskyttelse af forbrugernes økonomiske interesser falder ind under forordningens anvendelsesområde. Det udvalg, der er oprettet til gennemførelse af forordning (EF) nr. 2006/2004, bør regelmæssigt underrette ekspertgruppen for elektronisk handel om sine aktiviteter, som kan være relevante for sidstnævnte -
TRUFFET FØLGENDE AFGØRELSE:
Artikel 1
Der oprettes en ekspertgruppe for elektronisk handel (i det følgende benævnt »gruppen«).
Artikel 2
Opgaver
Kommissionen kan høre gruppen om ethvert spørgsmål vedrørende direktivet om elektronisk handel. Det gælder bl.a. følgende:
-
administrativt samarbejde i forbindelse med proceduren i artikel 3, stk. 4-6, som går ud på at begrænse en given informationssamfundstjenesteyders muligheder for at levere tjenesteydelser
-
information om adfærdskodekser udfærdiget på fællesskabsplan af handels-, erhvervs- og forbrugersammenslutninger eller -organisationer med det formål at bidrage til hensigtsmæssig gennemførelse af direktivets artikel 5-15 (direktivets artikel 16)
-
lovregulerede erhvervs adfærdskodekser i forbindelse med onlinereklamer (direktivets artikel 8)
-
national retspraksis, navnlig i forbindelse med bestemmelserne om ansvar, herunder afgørelser ved udenretslig bilæggelse af tvister (direktivets artikel 17 og artikel 19, stk. 5)
-
områder, som på indeværende tidspunkt falder uden for direktivets afdeling om ansvar, men som omtales i artikel 21, f.eks. procedurer for fjernelse af ulovligt indhold (»notice and take down procedures«), hyperlinks og søgemaskiner
-
omfanget af de efterfølgende evalueringsrapporter om anvendelsen af direktivet om elektronisk handel (direktivets artikel 21).
Gruppens formand kan foreslå Kommissionen at høre gruppen om tilknyttede spørgsmål.
Spørgsmål om administrativt samarbejde, som også falder ind under forordning (EF) nr. 2006/2004, vedrørende bestemmelserne i direktiv 2000/31/EF om beskyttelse af forbrugernes interesser bør også behandles af det udvalg, der er oprettet til gennemførelse af forordning (EF) nr. 2006/2004. Sidstnævnte holder ekspertgruppen løbende orienteret.
Artikel 3
Sammensætning - Udnævnelse
1. Gruppen er sammensat af nationale kontaktpunkter, som er udpeget i henhold til artikel 19, stk. 2, i direktivet om elektronisk handel (et medlem pr. medlemsstat), og repræsentanter for Kommissionen.
2. Antallet af gruppemedlemmer svarer til antallet af EU-medlemsstater og repræsentanter for Kommissionen.
3. Medlemmerne fortsætter, indtil de udskiftes eller deres mandat udløber.
4. Medlemmer, som ikke længere er i stand til at bidrage effektivt til gruppens arbejde, som nedlægger deres hverv, eller som ikke overholder betingelserne i artikel 3, stk. 1, eller artikel 287 i traktaten, kan udskiftes med en suppleant i resten af deres mandatperiode.
Artikel 4
Arbejdsgang
Gruppen får en repræsentant for Kommissionen som formand.
Gruppen kan efter aftale med Kommissionen nedsætte arbejdsgrupper, som får mandat til at undersøge bestemte spørgsmål. Arbejdsgrupper opløses, når deres mandat er opfyldt.
Kommissionen kan invitere eksperter og observatører med særlig viden til at deltage i gruppens og/eller arbejdsgruppernes arbejde.
Informationer, som hidrører fra bestyrelsens eller undergruppernes arbejde, må ikke videregives, hvis Kommissionen anser dem for fortrolige.
Ekspertgruppen for elektronisk handel vedtager sin forretningsorden på grundlag af en model, Kommissionen har vedtaget (bilag III til SEK(2005) 1004).
Artikel 5
Møder
Gruppen og arbejdsgrupperne mødes normalt i Kommissionens lokaler i den sammensætning og efter den tidsplan, som Kommissionen har fastlagt.
Gruppens sekretariatsfunktion varetages af Kommissionen. Kommissionens personale kan deltage i gruppens og arbejdsgruppernes møder og drøftelser.
Kommissionen kan offentliggøre konklusioner, resumeer, dele af konklusioner eller andre dokumenter vedrørende gruppens eller arbejdsgruppernes arbejde på internettet på dokumentets originalsprog.
Artikel 6
Udgifter til møder
Kommissionen godtgør rejse- og opholdsgifter for medlemmer, observatører og eksperter i forbindelse med gruppens aktiviteter i overensstemmelse med Kommissionens gældende bestemmelser. Deres arbejdsindsats er ulønnet.
Artikel 7
Ikrafttræden
Denne afgørelse anvendes fra datoen for offentliggørelsen i Den Europæiske Unions Tidende.
Udfærdiget i Bruxelles, den 24. oktober 2005.

Labels: 10
3
15